Paartjie word al ŉ maand lank vermisNozipho Mnguni (Foto: SAPD) Die polisie in Durban het Vrydag die hulp van die plaaslike gemeenskap ingeroep om ŉ paartjie van Pinetown, wat al ŉ maand lank vermis word, op te spoor. Lt.kol. Thulani Zwane, woordvoerder van die polisie, het gesê Langelihle Mazeka (41) is die aand van 13 Desember weg by sy huis op pad na sy meisie, Nozipho Mnguni (27). Sy werk by ŉ plaaslike hotel en het pas klaargemaak met haar skof. Die paartjie is van Mpola in Marianhill, Pinetown. “Langelihle het gereeld vir Nozipho ontmoet wanneer sy laat gewerk het, omdat sy verby die digte Umhlathuzana-woud moes huis toe loop,” het Zwane verduidelik. “Langelihle het sy kamer se lig aangelos en sy selfoon by die huis gelaat toe hy gestap het om Nozipho te gaan haal. Hulle is egter nie weer gesien nie.” Langelihle is oorspronklik van Impendle en Nozipho is van Greytown. Zwane doen ŉ beroep op enigiemand met inligting oor die paartjie om die polisie in Marianhill te kontak of ao Joseph Sithebe by 073 190 1442.